คาดหุ้นไทยสัปดาห์หน้าขาขึ้น
บล.กสิกรไทย มองดัชนีตลาดหุ้นสัปดาห์หน้าปรับฐานขาขึ้น แรงหนุนจากต่างประเทศเป็นหลัก
13 ส.ค. 2553

บล.กสิกรไทย มองดัชนีตลาดหุ้นสัปดาห์หน้าปรับฐานขาขึ้น แรงหนุนจากต่างประเทศเป็นหลัก
บริษัทหลักทรัพย์ กสิกรไทย และบริษัท ศูนย์วิจัยกสิกรไทย มองแนวโน้มดัชนีตลาดหลักทรัพย์สัปดาห์หน้า โดยมองว่า ดัชนีน่าจะเข้าสู่ช่วงของการปรับฐานในตลาดขาขึ้น โดยน่าจะได้รับอิทธิพลจากปัจจัยในต่างประเทศเป็นหลัก หลังจากแรงเก็งกำไรผลประกอบการไตรมาส 2/2553 ของบริษัทจดทะเบียนในประเทศได้เบาบางลงไป ขณะที่ปัจจัยที่ต้องติดตาม ได้แก่ การรายงานตัวเลขเศรษฐกิจที่สำคัญของจีน และสหรัฐฯ ทิศทางราคาน้ำมัน และการเคลื่อนไหวของตลาดหุ้นภูมิภาค รวมทั้งการรายงานตัวเลขการค้าระหว่างประเทศของไทยโดยกระทรวงพาณิชย์ 
ทั้งนี้บริษัท หลักทรัพย์กสิกรไทย คาดว่า ดัชนีจะมีแนวรับที่ 854 และ 847 จุด ขณะที่แนวต้านคาดว่าจะอยู่ที่ 878 และ 917 จุด
ด้านค่าเงินบาทในประเทศอาจเคลื่อนไหวในกรอบประมาณ 31.85-32.15 บาทต่อเหรียญสหรัฐ ทั้งนี้คงต้องจับตาสัญญาณการเข้าดูแลเสถียรภาพค่าเงินของธนาคารแห่งประเทศไทย(ธปท.) รวมถึงทิศทางของสกุลเงิน/ตลาดหุ้นในภูมิภาคอย่างใกล้ชิด 
ขณะที่ทิศทางของเงินเหรียญสหรัฐ อาจขึ้นอยู่กับตัวเลขเศรษฐกิจสหรัฐที่สำคัญ อาทิ ดัชนีตลาดที่อยู่อาศัยของสมาคมผู้สร้างบ้านแห่งชาติ (NAHB) ผลสำรวจภาคการผลิตของเฟดสาขานิวยอร์ก และผลสำรวจแนวโน้มธุรกิจของเฟดสาขาฟิลาเดลเฟียเดือนส.ค. ดัชนีชี้นำภาวะเศรษฐกิจ ดัชนีราคาผู้ผลิต การผลิตภาคอุตสาหกรรม ข้อมูลการเริ่มสร้างบ้าน และการอนุญาตก่อสร้างเดือนก.ค. ข้อมูลเงินทุนไหลเข้าสุทธิเดือนมิ.ย. รวมถึงรายงานจำนวนผู้ขอรับสวัสดิการว่างงานรายสัปดาห์